དང་པོ་འཆད་པ་ལ།སློབ་དཔོན་དབྱིག་གཉེན་གྱི་ཉི་ཤུ་པ་ལས།འདི་ལྟར་རྡུལ་ཕྲན་མི་འགྲུབ་ཕྱིར།།དྲུག་གིས་གཅིག་ཆར་སྦྱར་བ་ན།།ཕྲ་རབ་རྡུལ་ཆ་དྲུག་ཏུ་འགྱུར།།དྲུག་པོ་དག་ཀྱང་གོ་གཅིག་ན།།ཞེས་གསུངས།ཆ་མེད་འགོག་ཚུལ་ནི་གལ་ཏེ་རྡུལ་ཆ་མེད་ཡོད་ན་ཆ་མེད་ཀྱི་རྡུལ་གཉིས་མཉམ་དུ་བཞགཡང་ན་དབུས་རྡུལ་གཅིག་ལ་ཕྱོགས་གང་ས་ནས་རྡུལ་གྱིས་བསྐོར་བའི་ཚེ་དེ་དག་གོ་ས་འགོག་ནུས་ཀྱི་གཟུགས་ཅན་ནི་ཡིན།དེ་དག་བར་མཚམས་མེད་པར་གནས་པས་དེ་དག་ཕན་ཚུན་ཕྲད་དགོས་པ་ཡིན།ཕྲད་ན་ཆ་ཐམས་ཅད་ནས་ཐམས་ཅད་དུ་ཕྲད་པ་ཡིན་ནམ།ཡང་ན་ཆ་འགའ་ཞིག་ཕྲད་འགའ་ཞིག་མ་ཕྲད་པ་གང་ཡིན།དང་པོ་ལྟར་ན་གོ་ས་འདྲེས་པ་འགྱུར་བ་དང་།གཉིས་པ་ལྟར་ན་ཆ་མེད་ཡིན་པ་ཉམས་ཞེས་འགོག་པ་ཡིན།རིགས་པ་དེ་ཕྱི་རོལ་དོན་དུ་གྲུབ་པར་འགོག་པའི་རིགས་པ་ཡིན་ཏེ།ཕྱི་དོན་ཞེས་པ་ནི་རྡུལ་ཆ་མེད་བསགས་པའི་རགས་པ་ཞིག་ལ་འཇོག་དགོས་པས་སོ།།